《吴傅朋游丝书》
宋代·吕本中

君不见往时文学顾八分，中郎之后典型存。又不见先朝文惠书堆墨，大榜浓云照南北。

未似只今上饶守，静写游丝不停手。非烟非云断复续，缓步徐行不拘束。

断崖一落千丈滑，远望笔行如一发。鬼神竭力觑不见，铁矿消亡网作线。

线舞飞扬不自由，纵横自在胜银钩。知君此意非安排，妙处不从笔下来。

心疑形释万事去，信手却立无纤埃。满堂回头莫见猜，我自悟此忘胸怀。

操舟相马在事外，颜氏识此由心斋。如君下笔少有意，锦绣宁不误剪裁。

君惟无心故若此，秋毫自可缠风雷。钟王敛手谢不敏，长史怀素惭衰颓。

病夫睹此心目开，向来穷愁安在哉。

作者简介：吕本中（1084- 1145），字居仁，世称东莱先生，寿州人，诗人，词人，道学家。诗属江西派。著有《春秋集解》，《紫微诗话》，《东莱先生诗集》等。词不传，今人赵万里《校辑宋金元人词》辑有《紫微词》，《全宋词》 据之录词二十七首。吕本中诗数量较大，约一千二百七十首。